CELEX: 32010D0803(01)
Language: mt
Date: 2010-07-30 00:00:00
Title: Deċiżjoni tal-Kummissjoni tat- 30 ta’ Lulju 2010 li tistabbilixxi l-Forum ta' livell għoli dwar it-titjib tal-funzjonament tal-katina ta' provvista tal-ikel

3.8.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 210/4
            
         DEĊIŻJONI TAL-KUMMISSJONI
   tat-30 ta’ Lulju 2010
   li tistabbilixxi l-Forum ta' livell għoli dwar it-titjib tal-funzjonament tal-katina ta' provvista tal-ikel
   2010/C 210/03
   IL-KUMMISSJONI EWROPEA
   Wara li kkunsidrat it-Trattat dwar il-funzjonament tal-Unjoni Ewropea,
   Billi:
   
               (1)
            
            
               L-Artikolu 173(1) tat-Trattat jassenja lill-Unjoni u lill-Istati Membri l-kompitu li jiżguraw li l-kundizzjonijiet meħtieġa għall-kompetittività tal-industrija tal-Unjoni jiġu żgurati, b'mod partikolari billi jitħeġġeġ ambjent favorevoli għall-kooperazzjoni bejn l-impriżi. B'mod partikolari, l-Artikolu 173(2) iħeġġeġ lill-Istati Membri jikkonsultaw lil xulxin b'rabta mal-Kummissjoni u, fejn ikun meħtieġ, jikkoordinaw l-azzjonijiet tagħhom. Il-Kummissjoni tista' tieħu kwalunkwe inizjattiva utli biex tħeġġeġ din il-koordinazzjoni.
            
         
               (2)
            
            
               Il-grupp ta' livell għoli dwar il-kompetittività tal-industrija agroalimentari mwaqqaf bid-Deċiżjoni 2008/359/KE tal-Kummissjoni (1) tat-28 ta' April 2008 stabbilixxa rapport li fih 30 rakkomandazzjoni u pjan direzzjonali ta' inizjattivi ewlenin bl-għan li titħeġġeġ il-kompetittività tal-industrija tal-ikel Ewropea.
            
         
               (3)
            
            
               Fil-Komunikazzjoni tagħha “Katina tal-provvista alimentari fl-Ewropa li taħdem aħjar” (2), il-Kummissjoni ppreżentat 10 inizjattivi politiċi bl-għan li jirrimedjaw għan-nuqqasijiet osservati waqt l-analiżi mill-ġdid tas-suq uniku fis-settur tal-ikel u impenjat ruħha li tippreżenta rapport dwar l-implimentazzjoni tagħhom, fuq il-bażi ta' diskussjoni mal-partijiet interessati.
            
         
               (4)
            
            
               Issa jeħtieġ li jiġi żgurat il-monitoraġġ tar-rakkomandazzjonijiet tal-grupp ta' livell għoli dwar il-kompetittività tal-industrija agroalimentari u l-monitoraġġ tal-inizjattivi tal-Kummissjoni. Għal dan il-għan, huwa meħtieġ li jiġi mwaqqaf grupp ġdid ta' esperti b'kompetenzi ta' firxa wiesgħa, taħt il-forma ta' Forum ta' livell għoli dwar it-titjib tal-funzjonament tal-katina tal-provvista tal-ikel, li l-kompożizzjoni tagħha tirrifletti l-atturi kollha tal-katina tal-ikel. Dan il-Forum ser jippermetti li tiġi żgurata l-koerenza tal-inizjattivi diversi tal-Kummissjoni.
            
         
               (5)
            
            
               Il-Forum għandu jkun magħmul minn personalitajiet ta' livell għoli li jirrappreżentaw l-Istati membri u s-setturi tal-agrikoltura, tal-industrija tal-ipproċessar agroalimentari u tad-distribuzzjoni ta' prodotti tal-ikel, kif ukoll minn organizzazzjonijiet non-governattivi li huma esperti fil-qasam tal-katina tal-provvista tal-ikel.
            
         
               (6)
            
            
               Għandhom jiġu previsti regoli rigward it-tixrid ta' informazzjoni mill-membri tal-Forum, mingħajr ħsara għar-regoli tal-Kummissjoni fir-rigward tas-sigurtà li jinsabu fl-Anness tad-Deċiżjoni 2001/844/KE, ECSC, Euratom tal-Kummissjoni (3).
            
         
               (7)
            
            
               Kwalunkwe dejta personali dwar il-membri tal-Forum għandha tiġi trattata b'mod konformi mar-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta (4).
            
         
               (8)
            
            
               Huwa meħtieġ li tiġi rrevokata d-Deċiżjoni 2008/359/KE.
            
         
               (9)
            
            
               Huwa meħtieġ li jiġi stabbilit iż-żmien ta' applikazzjoni ta' din id-Deċiżjoni,
            
         IDDEĊIDIET KIF ĠEJ:
   Artikolu 1
   Il-Forum
   Forum ta' livell għoli dwar it-titjib tal-funzjonament tal-katina ta' provvista tal-ikel, aktar 'il quddiem imsejjaħ “il-Forum”, għandu jiġi mwaqqaf.
   Artikolu 2
   Kompiti
   Il-Forum għandu jgħin lill-Kummissjoni fit-tfassil tal-politika industrijali fis-settur agroalimentari. Għal dan il-għan, isegwi, minn naħa, ir-rakkomandazzjonijiet magħmula mill-grupp ta' livell għoli dwar il-kompetittività tal-industrija agroalimentari mwaqqaf mid-Deċiżjoni 2008/359/KE tal-Kummissjoni u, min-naħa l-oħra, l-implimentazzjoni tal-inizjattivi proposti mill-Kummissjoni fil-Komunikazzjoni tagħha “Katina tal-provvista alimentari fl-Ewropa li taħdem aħjar”.
   Artikolu 3
   Konsultazzjoni
   Il-Kummissjoni tista' tikkonsulta l-Forum rigward kwalunkwe kwistjoni marbuta mal-kompetittività u l-funzjonament tal-katina ta' provvista tal-ikel fi ħdan is-suq intern u sabiex tistabbilixxi rakkomandazzjonijiet ġodda skont l-iżviluppi tal-katina ta' provvista tal-ikel.
   Artikolu 4
   Kompożizzjoni – Nominazzjoni
   1.   Il-Forum għandu jkun magħmul minn massimu ta' 45 membri.
   2.   Il-Forum għandu jinkludi:
   
               —
            
            
               l-awtoritajiet nazzjonali ta' Stati Membri li huma responsabbli għas-settur tal-ikel fuq livell ministerjali;
            
         
               —
            
            
               impriżi attivi fis-setturi tal-industrija agroalimentari, tal-kummerċ u tad-distribuzzjoni ta' prodotti agroalimentari fl-Unjoni;
            
         
               —
            
            
               assoċjazzjonijiet u federazzjonijiet li jirrappreżentaw is-setturi tal-agrikoltura, tal-industrija agroalimentari u tal-kummerċ u tad-distribuzzjoni ta' prodotti agroalimentari fl-Unjoni;
            
         
               —
            
            
               organizzazzjonijiet non-governattivi li huma esperti fil-kwistjonijiet relatati mal-katina ta' provvista tal-ikel.
            
         3.   Kull membru tal-Forum għandu jaħtar rappreżentant permanenti għall-grupp ta' tħejjija msemmi fl-Artikolu 5(2).
   4.   Il-membri għandhom jiġu nnominati għal żmien ta' kariga li jista' jiġġedded ta' sena u għandhom jeżerċitaw il-kariga tagħhom sakemm jiġu sostitwiti b'mod konformi mal-paragrafu 5 ta' dan l-Artikolu jew sat-tmiem taż-żmien tal-kariga tagħhom.
   5.   Il-membri jistgħu jiġu sostitwiti għall-bqija taż-żmien ta' kariga tagħhom fil-każijiet li ġejjin:
   
               (a)
            
            
               meta jirriżenjaw;
            
         
               (b)
            
            
               meta ma jkunux jistgħu aktar jikkontribwixxu b'mod effikaċi għax-xogħol tal-Forum;
            
         
               (c)
            
            
               meta ma jirrispettawx l-Artikolu 339 tat-Trattat.
            
         6.   L-ismijiet tal-membri għandhom jiġu ppubblikati fuq is-sit elettroniku tad-Direttorat Ġenerali għall-Intrapriża u l-Industrija u fir-reġistru tal-gruppi ta' esperti tal-Kummissjoni.
   Il-ġbir, il-ġestjoni u l-pubblikazzjoni tal-ismijiet tal-membri għandhom isiru b'mod konformi mar-Regolament (KE) Nru 45/2001.
   Artikolu 5
   Funzjonament
   1.   Il-Forum għandu jiġi ppresedut mill-Kummissjoni. Huwa għandu jistabbilixxi rapport annwali dwar l-attivitajiet għall-Kummissjoni, il-Kunsill u l-Parlament Ewropew.
   2.   Grupp ta' tħejjija, aktar 'il quddiem imsejjaħ il-“grupp tax-sherpas”, għandu jħejji d-dibattiti, id-dokumenti bl-informazzjoni tal-isfond u l-opinjonijiet sabiex jitfassal ir-rapport annwali tal-Forum. Huwa għandu jiġi ppresedut mill-Kummissjoni.
   3.   Il-Kummissjoni tista' tlaqqa' gruppi ta' ħidma inkarigati li jeżaminaw kwistjonijiet speċifiċi fuq il-bażi ta' mandat stabbilit bi qbil mal-Forum jew mal-grupp tax-sherpas. Dawn il-gruppi ta' ħidma għandhom jiġu xolti malli jispiċċa ż-żmien ta' kariga tagħhom.
   4.   Il-Kummissjoni tista' tistieden esperti jew osservaturi li għandhom kompetenza partikolari f'suġġett imniżżel fl-aġenda biex jieħdu sehem fix-xogħol tal-forum jew fid-deliberazzjonijiet jew ix-xogħol tal-grupp tax-sherpas jew tal-gruppi ta' ħidma.
   Fuq talba mill-Parlament Ewropew, il-Kummissjoni tista' tistieden lill-Parlament Ewropew biex jaħtar rappreżentant wieħed jew aktar minn wieħed biex jieħdu sehem fil-laqgħat tal-Forum.
   5.   Il-Forum, il-grupp tax-sherpas u l-gruppi ta' ħidma normalment għandhom jiltaqgħu fil-bini tal-Kummissjoni, skont l-arranġamenti u l-kalendarju stabbiliti minnha. Is-segretarjat għandu jiġi żgurat mill-Kummissjoni. Uffiċjali tal-Kummissjoni li huma interessati fix-xogħol jistgħu jieħdu sehem fil-laqgħat tal-Forum, tal-grupp tax-sherpas u tal-gruppi ta' ħidma.
   6.   Il-membri tal-Forum, ir-rappreżentanti tagħhom u l-esperti u l-osservaturi mistiedna għandhom jikkonformaw mal-obbligi tas-sigriet professjonali stabbiliti fit-Trattati u fir-regoli tagħhom ta' implimentazzjoni, kif ukoll mar-regoli ta' sigurtà tal-Kummissjoni fir-rigward tal-protezzjoni tal-informazzjoni kklassifikata tal-UE previsti fl-Anness tad-Deċiżjoni tal-Kummissjoni 2001/844/KE, KEFA, Euratom.
   7.   Il-Kummissjoni tista' tippubblika jew tqiegħed fuq l-internet, fil-lingwa ta' oriġini tad-dokument ikkonċernat, kwalunkwe sommarju, konklużjoni, parti ta' konklużjoni jew dokument ta' ħidma tal-Forum, kif ukoll kwalunkwe minuti u rapport.
   Meta jkun meħtieġ, il-Kummissjoni tista' tittraduċi dawn id-dokumenti jew parti minnhom fil-lingwi uffiċjali kollha tal-Unjoni.
   Artikolu 6
   Revoka
   Id-Deċiżjoni 2008/359/KE għandha tiġi revokata.
   Artikolu 7
   Applikabbiltà
   Din id-Deċiżjoni għandha tapplika sal-31 ta' Diċembru 2012.
   
      Magħmul fi Brussell, it-30 ta’ Lulju 2010.
      
         
            Għall-Kummissjoni
         
         Antonio TAJANI
         
            Viċi President
         
      
   
   
      (1)  ĠU L 120, 7.5.2008, p. 15.
   
      (2)  COM(2009) 591, 28.10.2009.
   
      (3)  ĠU L 317, 3.12.2001, p. 1.
   
      (4)  ĠU L 8, 12.1.2001, p. 1.